**TecnoCampus i la Fundació Caixa d’Enginyers signen un acord per col·laborar en l’àrea de l’economia social**

La presidenta de la Fundació TecnoCampus, Dolors Guillén, i José Oriol Sala, en president de la Fundació Caixa d’Enginyers han signat un conveni per col·laborar en activitats de formació pràctica i investigació científica en l’àrea de l’economia social.

A la signatura del conveni, que va tenir lloc el dimecres 15 de març, també hi van assistir Jaume Teodor, com a director general del TecnoCampus; Montserrat Vilalta, com a directora de l’Escola Superior de Ciències Socials i de l’Empresa; i Eloi Vilalta, professor expert en aquest àmbit, i diversos membres en representació de la Fundació Caixa d’Enginyers, entitat que actua com a vehicle del compromís social del Grup Caixa d’Enginyers.

L’acord contempla, entre d’altres aspectes, l’organització i execució d’activitats relacionades amb la generació, gestió i transferència del coneixement en l’àmbit de l’Economia Social, així com la col·laboració en la realització d’estudis d’impacte econòmic i satisfacció sobre esdeveniments o activitats relacionades amb aquest àmbit d’activitat. Cada una de les entitats designarà un interlocutor amb l’objectiu de definir les línies d’acció conjuntes i fer el seguiment del conveni.

Relacionat amb l’economia social, el TecnoCampus ha impulsat aquest curs 2016-2017 el Postgrau en Gestió de Cooperatives i Empreses d’Economia Social, que va començar el passat dimecres 15 de març. Es tracta d’un curs, eminent pràctic, que vol proporcionar als estudiants les competències necessàries per crear, desenvolupar, gestionar i liderar cooperatives i empreses d’economia social.

Més informació:  
Oriol Ribet   
Telf. 93 741 49 60 / 678 794 288   
[www.tecnocampus.cat](http://www.tecnocampus.cat)